text: Millioner til at udvikle grænseregioner
  29 marts 2014 kl. 10.30
  672 millioner kroner skal frem til 2020 bruges på projekter, der skal udvikle de dansk-tyske grænseregioner.
  Den europæiske fond for regional udvikling står sammen med 11 lokale partnere bag indsatsen. Fra dansk side er det Region Syddanmark og Region Sjælland.
  De over 100 millioner kroner om året skal fordeles af et nyt sekretariat ved landegrænsen i Kruså, der får støtte af en forvaltningsmyndighed i hjertet af Kiel.
  Første ansøgningsfrist for projekter ventes at blive i efteråret 2014.
  
  Mange områder er med
  De enkelte projekter skal styrke det grænseoverskridende samarbejde inden for erhverv, energi, beskæftigelse, uddannelse og kultur. Blandt andet er det tanken af skabe større integration mellem uddannelserne syd og nord for grænsen.
  De mange millioner kroner er skaffet ved at lægge to separate EU-finansierede INTERREG-programmer sammen. Halvdelen af pengene kommer fra den europæiske fond for regional udvikling, mens de lokale myndigheder skal komme med resten.
  Fra tysk side deltager kredsene Nordfriesland, Schleswig-Flensburg, Rendsburg-Eckernförde, Ostholstein og Plön samt byerne Kiel, Flensburg, Neumünster og Lübeck.
  Se også hjemmesiden for projekterne
  